Der foregår i øjeblikket en ophedet debat om de såkaldte rusforløb blandt de studerende på Københavns Universitet, efter at en række hemmelige ritualer fra statskundskab er kommet frem i søgelyset.

Desværre er det lykkedes enkelte studerende at fremstille hele hold af tutorer som sexistiske drukkenbolte, hvilket er et enormt problematisk billede.

Jeg frygter, at rusforløbene risikerer at sande til i formaninger, forbehold og politisk korrekthed, hvis denne udlægning af sandheden får lov at være uimodsagt. Tutorerne på landets universiteter lægger hvert år en enorm og ofte frivillig indsats i et omfattende rusforløb, der er afgørende for at etablere et godt studiemiljø.